贈江瞻道
作者：張耒
朝代：宋

paragraphs: 我行於四方，其所急者友。
嗚呼得之難，百不一邂逅。
人心不可齊，若十指於手。
隨其短與長，亦各有所取。
剛或硬而折，柔有弱而仆。
質良文不揚，中美外莫副。
寬壺泛以枵，狹盎迫而陋。
此猶其大概，瑣瑣難悉究。
譬如選長材，棄百不一有。
其間雖得之，猶或煩矯揉。
我友居淮濱，飲德悉自幼。
豈期羈旅間，乃獲聞謦欬。
嗟君如美玉，外徹中乃厚。
埋藏困塵埃，要以不可垢。
他人十不一，子乃得八九。
餘虧能幾何，不待勉而就。
乃知昔求艱，特以見未久。
但憂奔莫及，敢憚喘而走。
我心子所知，濩豁無所囿。
是以行於世，往往得嘲詬。
人才如其面，不自知好醜。
立之明鑑前，乃見其可否。
子於我無嫌，告我當苦口。
惟我於改過，竊不敢自後。
嗟予迫饑寒，子亦仰五斗。
何當兩有歸，投老作鄰叟。